
A bőr mikrobiom elemzése Darier és Hailey-Hailey betegségben

Kulcsszavak: Bőr mikrobiom; Dysbakteriosis; Darier betegség; Hailey-Hailey betegség
Bevezetés: A Darier betegség (OMIM 124200, DD) és a Hailey-Hailey betegség (OMIM 169600, HHD) ritka, autoszomális domináns módon öröklődő bőrfragilitási szindrómák. A DD az ATP2A2 gén, a HHD az ATP2C1 gén mutációihoz köthető acantholyticus genodermatosis. DD jellemzője a seborrheás bőrterületeken shubokban kialakuló papulák, confluáló plakkok. HHD-ben hólyagok, nedvedző plakkok, fissurák figyelhetők meg az intertriginosus területeken. A régióspecifikus bőr mikrobiom homeosztázisának felborulását az eredeti arányok eltolódása vagy egyes mikroorganizmusok megjelenése okozhatja. A dysbakteriosis hozzájárulhat mindkét betegség relapszusaihoz.
Célkitûzés: DD és HHD betegcsoport bőrgyógyászati és molekuláris mikrobiológiai tipizálása, az epidermalis mikrobióták mennyiségi és minőségi meghatározása.
Módszer: Prospektív vizsgálatunk során a hisztológiailag és/vagy genetikailag verifikált DD (n=5) és HHD betegektől (n=5) a relapszusok időszakában tünetes és tünetmentes felszínes törletet vettünk a predilekciós területekről. A bőr mikrobiom összetétel meghatározásához a 16S rRNS V3-V4 régiójának szekvenálási módszerét alkalmaztuk. Az adatok feldolgozásához a CosmosID szoftvert használtuk. Meghatároztuk a minták kohortok szerinti alfa és béta diverzitását, a csoportok bakteriális mennyiségi és minőségi összetételét. A kapott eredményeket egészséges kontrollok (K, n=10) mikrobiom összetételével vetettük össze.
Eredmény: A minták (n=74, DD:K=19:10, HHD:K=30:15) DNS-alapú szekvenálását és bioinformatikai elemzését végeztük. A DD tünetes területen nőtt a Staphylococcus és csökkent a Propionibacterium genus abundancia az egészséges területhez képest. A tünetes terület alfa (p=0,04) és béta diverzitása (p=0,017) eltért az egészséges területtől. A HHD tünetes felületen is eltolódásokat találtunk egyes genusok abundanciájában (Staphylococcus, Propionibacterium, Streptococcus) a kontrollhoz képest. A HHD tünetes terület béta diverzitásában (p=0,016) szignifikáns különbség igazolódott az egészségeshez képest.
Következtetés: Mindkét betegcsoportban a tünetes bőrfelszínen található baktériumok aránya és összetétele genus szinten eltér az egészséges bőrfelületre jellemző mikrobiomtól. A kialakult dysbakteriosis befolyásolhatja a DD és HHD fenotípust, a tünetek exacerbációját és fenntartását a predilekciós területeken.



